Svend Auken (S), 2006-10-10:
Det er en meget glædelig dag i dag, hvor vi lægger op til gennem denne lov at gøre det muligt for Danmark at tilslutte sig, at Rumænien og Bulgarien kan blive medlem af EU med fulde medlemsrettigheder fra den 1. januar 2007.
Vi er tilbøjelige til at tale om alle problemerne, og dem skal man selvfølgelig heller ikke forbise, men jeg vil gerne som en, der har besøgt Rumænien og Bulgarien ved flere lejligheder, og som i mange år har samarbejdet med både skiftende rumænske regeringer og skiftende bulgarske regeringer og også haft samarbejde med lokale instanser især på miljø- og energiområdet, sige, at det er to perler, der kommer ind i det europæiske samarbejde.
Der er en rig kulturarv, og der er fantastiske naturressourcer.
I virkeligheden er en af udfordringerne for os i forbindelse med udvidelsen at bevare de naturressourcer, så de ikke bliver ødelagt, som vi i Vesteuropa desværre har været tilbøjelige til at gøre.
Der er utrolig meget at bygge videre på, og det er en særlig glæde for os i Danmark, der har haft dette specielt gode forhold til Østbalkan, at det nu lykkes.
For som fru Charlotte Antonsen meget rigtigt sagde, har det jo været en dansk holdning, at alle central- og østeuropæiske lande, der havde mulighed for det, som opfyldte kriterierne, og som selv ønskede det, skulle have chancen for at blive medlem af EU.
Vi var imod Santerkommissionens forslag om, at der kun skulle være seks i første omgang, vi sagde, at alle skulle have chancen.
Det betød, at også Bulgarien og Rumænien har fået muligheden for at søge og forhandle om opfyldelsen af kriterierne.
Men det er klart, at det ikke er nogen helt nem sag for lande med en besværlig historisk arv og betydelige økonomiske problemer uden videre at tilpasse sig det stade, som resten af Europa heldigvis er nået frem til.
De to lande er potentielt meget velstående lande, men i dag er det ikke velstående lande, og det skal man være opmærksom på.
Man skal også være opmærksom på, at de institutioner, de har, ofte er nye og ikke rodfæstede på samme måde, som vi kunne ønske os.
Imidlertid er der heller ingen tvivl om, at selve udvidelsesprocessen har haft dynamiske effekter i den rigtige retning i både Rumænien og Bulgarien, og i dag er det Kommissionens vurdering, at Rumænien og Bulgarien kan blive medlemmer fra den 1. januar 2007, men at man skal fortsætte denne dynamiske udvikling hen imod bedre institutioner og bedre opfyldelse af de fælles idealer.
Og der har Kommissionen jo i sin rapport fra den 26. september angivet en række skridt, man kan tage i tilfælde af, at Rumænien og Bulgarien ikke lever op til alle EU’s krav.
Må jeg gøre opmærksom på, at vi jo nu nærmer os 500 millioner mennesker i det europæiske samarbejde.
Det er ikke små lande, der her bliver medlemmer.
Der er ingen tvivl om, at Europa bliver både større og rigere, også selv om der er problemer, ved, at Rumænien og Bulgarien bliver medlemmer.
Så sker der jo nogle ændringer, og en af de vigtigste ændringer er jo, at man skal sammensætte en ny Kommission fra og med 2009.
Ifølge Nicetraktaten er det jo sådan, at man, når man kommer op over 25 medlemmer, op på 27 medlemmer, skal reducere antallet af kommissærer, og så skal man indføre rotationsordninger.
Det vil blive meget spændende måske allerede i forbindelse med den her sag, men i hvert fald i nær fremtid at diskutere det her perspektiv med udenrigsministeren og regeringen.
Jeg kan sagtens se alle problemerne, og vi skal følge dem, og vi skal gøre alt, hvad vi kan, for at løse dem, men det skal ikke tilsløre, at det er en glædens dag i dag, og jeg byder både Bulgarien og Rumænien velkommen i det europæiske samarbejde.